หุ้นหลังระเบิดลูบคมตลาดทุน
วานนี้ระหว่างเขียนต้นฉบับเกิดเหตุระเบิดที่แยกราชประสงค์พอดี
18 ส.ค. 2558

ธนะชัย ณ นคร
 
วานนี้ระหว่างเขียนต้นฉบับเกิดเหตุระเบิดที่แยกราชประสงค์พอดี
จึงต้องเปลี่ยนเรื่องเขียน
วันนี้ไม่แน่ใจว่าตลาดหลักทรัพย์ฯ จะสั่งปิดทำการหรือไม่ ซึ่งเข้าใจว่า คงต้องรอผลการสอบสวนเบื้องต้นของเจ้าหน้าที่ตำรวจ และมาประเมินสถานการณ์กันอีกครั้ง
ทราบว่า ทางตลาดหลักทรัพย์ฯจะมีการประชุมในช่วงเช้าวันนี้
ผมคุยกับนักวิเคราะห์หลายคนทันที
ต่างมองว่า หากวันนี้ตลาดหุ้นทำการปกติ ดัชนีน่าจะปรับลงมาอย่างน้อยก็ 15 จุดล่ะ
แนวรับน่าจะอยู่แถวๆ 1,385-1,390 จุด
หุ้นที่ต้องปรับพอร์ตหรือขายทิ้งออกไปทันทีคือกลุ่มที่เกี่ยวกับท่องเที่ยว เช่น โรงแรม สายการบิน ทั้ง THAI – NOK – AAV และ BA
หุ้นอย่าง MINT ก็ไม่น่ารอดเช่นกัน
CENTEL นี่ก็เข้าข่าย รวมถึงเอราวัณ หรือ ERW
หุ้นเหล่านี้จะได้รับผลกระทบมากสุด หากใครมีอยู่ในพอร์ต ก็ต้องทิ้งกันออกไป
นักวิเคราะห์แนะนำว่า แต่ไม่ว่าพอร์ตของใครที่จะมีหุ้นตัวไหน กลุ่มไหนอยู่ ก็ต้องปรับพอร์ต หันมาถือเงินสดกันไว้ก่อน และไปรอรับกันอีกครั้ง พร้อมกับดูทางการเขาประเมินสถานการณ์อีกรอบ
มีคำถามว่าผลกระทบรุนแรงแค่ไหน
คำตอบคือ ต้องดูว่าทางการประเทศจีน จะมีการออกประกาศเตือนนักท่องเที่ยวมาประเทศไทยหรือไม่
หากมี…ก็น่าจะส่งผลกระทบอย่างมาก
ล่าสุดมีรายงานจำนวนนักท่องเที่ยวเดินทางมาไทยล่าสุดในช่วง 6-7 เดือนแรก
เข้ามาแล้วกว่า 4.6-4.7 ล้านคน
และมีการประเมินกันว่า หากถึงสิ้นปี จำนวนนักท่องเที่ยวจะเข้ามามากกว่านี้อีกจำนวนมาก และจะมากเป็นประวัติศาสตร์กันเลยล่ะ
นี่คือผลลบที่คาดจะเกิดขึ้นตามมา
และยิ่งหากประเทศอื่นๆ มีการประกาศเตือนด้วยเช่นกัน ก็อาจกระทบมากไปอีก
นักลงทุนต่างชาติ เป็นประเด็นที่ต้องจับตามองกันด้วย หลังก่อนหน้านี้ขายสุทธิออกมาแล้วกว่า 5.24 หมื่นล้านบาท แล้ววันนี้ไม่รู้จะขายอีกหรือเปล่า
ผมถามนักวิเคราะห์ว่า มีหุ้นกลุ่มไหนน่าซื้อสวนบ้าง
คำตอบยังเหมือนเดิม คือ ปรับพอร์ตขายหุ้นกันไปก่อนครับ รอดูสถานการณ์ให้ชัดเจนอีกครั้ง
ทว่า นักวิเคราะห์ต่างมองตรงกันว่า หากตลาดหุ้นไม่ได้หยุดทำการในวันนี้ หรือเปิดตามปกติ ดัชนีก็คงไม่ได้รูดหนักมาก กระทั่งต้องนำมาตรการเซอร์กิตเบรกเกอร์ (Circuit Breaker) มาใช้
Circuit Breaker ที่ถูกนำมาใช้ล่าสุดสำหรับตลาดหุ้นไทยนั้น เมื่อ 27 ตุลาคม 2551 ครับ
ครั้งนั้น ตลาดหุ้นไทยปรับลงตามตลาดหุ้นทั่วโลก เพราะเป็นผลกระทบจากความวิตกภาวะเศรษฐกิจถดถอย ที่มีจุดเริ่มมาจากเกิดวิกฤติสถาบันการเงินในสหรัฐฯ
หลังจากนั้นตลาดหุ้นไทย ก็ยังไม่เคยตกมากกว่า 10 จุดเลย
หรืออย่างมากก็หล่นไป 9.42% หลุดรอดจากการใช้ Circuit Breaker ไปแบบฉิวเฉียด เมื่อเดือนกันยายน 2554
นักวิเคราะห์มองว่า ผลกระทบจากเหตุระเบิด น่าจะเป็นระยะสั้นเท่านั้น
ตกใจได้แต่อย่าตื่นตูม